Document ID: 32014R1150

EUROOPAN PARLAMENTIN JA NEUVOSTON ASETUS (EU) N:o 1150/2014,
annettu 29 päivänä lokakuuta 2014,
Ukrainasta peräisin oleviin tavaroihin sovellettavien tullien alentamisesta tai poistamisesta annetun asetuksen (EU) N:o 374/2014 muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
noudattavat tavallista lainsäätämisjärjestystä (1),
sekä katsovat seuraavaa:
(1)
Ukraina on eräs Euroopan naapuruuspolitiikan ja itäisen kumppanuuden ensisijainen kumppanimaa. Ukrainan ja Euroopan unionin poliittisen assosiaation ja taloudellisen integraation huomioon ottaen unioni on pyrkinyt luomaan yhä läheisemmät suhteet Ukrainaan. Tältä osin unioni ja Ukraina neuvottelivat vuosina 2007-2011 Euroopan unionin ja sen jäsenvaltioiden sekä Ukrainan välisen assosiaatiosopimuksen (2), jäljempänä ’assosiaatiosopimus’, johon sisältyy pitkälle menevä ja laaja-alainen vapaakauppa-alue (DCFTA) ja jonka molemmat osapuolet allekirjoittivat 27 päivänä kesäkuuta 2014. DCFTA:n määräysten mukaisesti unioni ja Ukraina perustavat vapaakauppa-alueen assosiaatiosopimuksen voimaantulosta alkavan, enintään 10 vuoden siirtymäkauden aikana tullitariffeja ja kauppaa koskevan vuoden 1994 yleissopimuksen XXIV artiklan mukaisesti.
(2)
Jotta voidaan ottaa huomioon Ukrainan ennennäkemättömät turvallisuuteen liittyvät, poliittiset ja taloudelliset haasteet ja tukea Ukrainan taloutta, assosiaatiosopimuksen liitteessä I-A esitetty myönnytysluettelo päätettiin panna täytäntöön ennakkoon ottamalla käyttöön Euroopan parlamentin ja neuvoston asetuksen (EU) N:o 374/2014 (3) mukaiset yksipuoliset kauppaetuudet. Koska Ukrainalla on edelleen ongelmia, asetuksen (EU) N:o 374/2014 soveltamista olisi jatkettava 31 päivään joulukuuta 2015 saakka. Ennakoitavuuden vuoksi tullimaksujen ja tariffikiintiöiden olisi säilyttävä pidennettynä määräaikana samoina kuin vuonna 2014.
(3)
Assosiaatiosopimuksen 2 artiklassa määrätään, että demokratian periaatteiden, ihmisoikeuksien ja perusvapauksien noudattaminen sekä oikeusvaltioperiaatteen noudattaminen ovat mainitun sopimuksen keskeisiä osatekijöitä. Lisäksi siinä määrätään, että täysivaltaisuuden ja alueellisen koskemattomuuden sekä rajojen loukkaamattomuuden ja itsenäisyyden periaatteiden edistäminen sekä joukkotuhoaseiden ja niihin liittyvien materiaalien ja niiden kantolaitteiden leviämisen estäminen muodostavat myös olennaisen osan kyseistä sopimusta. Asetuksen (EU) N:o 374/2014 mukaisten yksipuolisten kauppaetuuksien soveltamiseksi olisi myös edellytettävä, että Ukraina noudattaa näitä samoja periaatteita. Asetuksen (EU) N:o 374/2014 sovittamiseksi yhteen unionin käytäntöjen ja unionin muiden kauppapoliittisen välineiden kanssa on aiheellista säätää mahdollisuudesta keskeyttää kauppaetuudet tilapäisesti, mikäli Ukraina ei noudata ihmisoikeuksien, demokratian ja oikeusvaltion perusperiaatteita.
(4)
Asian kiireellisyyden vuoksi olisi poikettava Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta,
OVAT HYVÄKSYNEET TÄMÄN ASETUKSEN:
1 artikla
Muutetaan asetus (EU) N:o 374/2014 seuraavasti:
1)
Korvataan 1 artikla seuraavasti:
”1 artikla
Etuusjärjestely
Ukrainasta peräisin oleviin tavaroihin sovellettavia tulleja alennetaan tai ne poistetaan liitteen I mukaisesti. Kun liitteessä I viitataan vaiheluokkiin, vuosia 2014 ja 2015 koskevat perustullit poistetaan vaiheluokan 0 osalta, ja niitä alennetaan 25 prosentilla vaiheluokan 3 osalta, 16,7 prosentilla vaiheluokan 5 osalta ja 12,5 prosentilla vaiheluokan 7 osalta.”
2)
Lisätään 2 artiklaan alakohta seuraavasti:
”e)
noudattaa assosiaatiosopimuksen (4) 2 artiklassa tarkoitettuja demokratian periaatteita, ihmisoikeuksia ja perusvapauksia sekä oikeusvaltioperiaatetta.
3)
Korvataan 7 artiklan toinen kohta seuraavasti:
”Sitä sovelletaan 31 päivään joulukuuta 2015 saakka.”
4)
Korvataan liite II tämän asetuksen liitteellä I ja liite III tämän asetuksen liitteellä II.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Sitä sovelletaan 2 päivästä marraskuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä lokakuuta 2014.

Labels: 3
18